KIRJALLINEN KYSYMYS E-2185/01 esittäjä(t): Pere Esteve (ELDR) komissiolle. EU:n sininen lippu -toiminto.



Virallinen lehti nro 081 E , 04/04/2002 s. 0128 - 0129



KIRJALLINEN KYSYMYS E-2185/01 esittäjä(t): Pere Esteve (ELDR) komissiolle (23. heinäkuuta 2001) Aihe: EU:n sininen lippu -toiminto Yksi Euroopan unionin käyttämistä merivesien suojelua koskevista yleisistä toimenpiteistä on Euroopan ympäristökasvatussäätiön (FEEE) koordinoima ja komission tukema sininen lippu -toiminto. FEEE myöntää tietyt ehdot täyttäville rannoille ja satamille komission laatumerkin. Kysymyksen esittäjä pitää myönteisenä ympäristönsuojelua ja etenkin rantojen ja sataminen suojelua koskevia komission aloitteita. On painotettava niitä myönteisiä vaikutuksia, joita kyseisellä aloitteella on ollut moniin rantoihin, muun muassa siinä, että niiden turvallisuus ja niitä koskeva tiedonsaanti on parantunut. Kysymyksen esittäjä haluaa kuitenkin tuoda esiin, että sininen lippu -toimintoon liittyvien kriteerien täyttämisellä saatetaan joskus aiheuttaa ympäristönsuojelun kannalta epätoivottuja vaikutuksia. Esimerkiksi - sininen lippu -toiminto on johtanut siihen, että rannoille on pystytetty monia sellaisia rakennelmia, jotka ovat vahingoittaneet rantojen luonnollista ympäristöä, - rannoille on sijoitettu myös suihkuja, - on edistetty levien poistamista merivesistä. Onko komissiolla tietoa edellä esitetyistä seikoista? Aikooko komissio tarkistaa niitä kriteereitä, joihin tämä toiminto perustuu, ja korvata nykyiset matkailunäkökohtia palvelevat kriteerit toisilla erityisesti rantojen suojeluun tähtäävillä kriteereillä? Pyrkiikö komissio eriyttämään tätä toimintoa koskevat kriteerit sen mukaan, missä ranta sijaitsee, esimerkiksi sillä perusteella, sijaitseeko se suojellussa luonnonpuistossa vai taajamassa? Margot Wallströmin komission puolesta antama vastaus (12. lokakuuta 2001) Sinilippukampanja ei ole komission vaan Euroopan ympäristökasvatusjärjestön (FEEE) aloite. FEEE on valtioista riippumaton järjestö, jonka päämaja sijaitsee Kööpenhaminassa Tanskassa. Aikaisemmin komissio osallistui FEEE:n lautakunnan toimintaan, ja vuoteen 1998 saakka FEEE sai komissiolta rahoitustukea. FEEE käyttää sinilippujen myöntämisessä tiettyjä perusteita, joista yksi on uimavesidirektiivin(1) noudattaminen. Uimavesidirektiivillä on tosiaankin onnistuttu parantamaan huomattavasti Euroopan uimavesien laatua. Direktiivi on kuitenkin peräisin vuodelta 1976 ja heijastaa 1970-luvun alun tietämystä ja kokemusta. Näin ollen komissio on aloittanut työn uimavesidirektiivin tarkistamiseksi ja julkaisi vuoden 2000 joulukuussa tiedonannon uuden uimavesipolitiikan laatimisesta(2). Uutta direktiiviä varten komissio suosittelee käsitettä rantojen hoidon parantaminen, josta huolehtisi asiasta vastaava viranomainen. Paikallisviranomaisten laatima rantaprofiili antaisi tietoja kuormituslähteistä, ja lisäksi sitä voitaisiin käyttää rantojensuojelun pitkän aikavälin suunnitteluun ja rantojen parannusohjelmiin. FEEE:n yhteystiedot ovat: The Blue Flag Co-ordination, FEEE, c/o The Danish Outdoor Council, Scandiagade 13, DK-2450 Copenhagen SV, Denmark, puhelin: (45-33) 79 00 79, faksi: (45-33) 79 01 79, sähköposti: bf.int@friluftsraadet.dk, Internet: http://www.blueflag.org/. (1) Neuvoston direktiivi 76/160/ETY, annettu 8. joulukuuta 1975, uimaveden laadusta, EYVL L 31, 5.2.1976. (2) Komission tiedonanto Euroopan parlamentille ja neuvostolle uuden uimavesipolitiikan laatimisesta, KOM(2000) 860 lopullinen.